Tarjouspyyntöesimerkki 2.3 – Neuvottelumenettely EU-kynnysarvon ylittävässä hankinnassa

Toimistotalon peruskorjauksen hankkeen johtamis- ja rakennuttamispalvelut

Tämä tarjouspyyntöesimerkki on kuvassa 1 esitetyn RT-ohjekorttisarjan kortin 2.3 käyttöä tukeva linkitetty dokumentti. Tässä liitteillä täydennettävän tarjouspyyntökirjeen mallissa on esimerkkinä toimistotalon peruskorjauksen hankkeen johtamis- ja rakennuttamispalvelut. Tarjouspyyntömalli yhdessä tarvittavien liiteasiakirjojen kanssa täyttää hankintalaissa tarjouspyynnölle määritellyt sisältövaatimukset. Osa tarjouspyynnössä esitettävistä tiedoista tulee esittää myös hankintailmoituksessa tai mahdollisissa lain mukaisissa asiakirjoissa ja tarjouspyynnön liitteissä. Eri tietojen esittämistä koskevat vaatimukset on kuvattu RT-ohjekorttisarjan tason 2 menettelykohtaisissa korteissa hankintamenettelyittäin.

Tässä tarjouspyyntöesimerkissä käytetään seuraavia tekstityylejä:

Esimerkkiteksti

Kommentit ja ohjeet



Kuva 1 Ohjekorttisarjan rakenne

**Sisällysluettelo**

[1 Hankintayksikkö ja yhteyshenkilö 2](#_Toc469577889)

[2 Hankinnan kohde ja hanke 2](#_Toc469577890)

[3 Hankintamenettely 3](#_Toc469577891)

[4 Osallistumisvaatimukset 3](#_Toc469577892)

[5 Tarjouksen sisältö ja jättäminen 5](#_Toc469577893)

[6 Tarjousten käsittely 7](#_Toc469577894)

[7 Sopimusehdot 8](#_Toc469577895)

[8 Lisätiedot 9](#_Toc469577896)

[9 Liitteet 10](#_Toc469577897)

Pyydämme tarjoustanne Virastotien Toimistokeskuksen peruskorjaushankkeen johtamis- ja rakennuttamispalveluista tämän tarjouspyynnön ja sen liitteenä olevien asiakirjojen mukaisesti.

Hankinnan ennakoitu arvo ylittää hankintalain 26 §:ssä tarkoitetun EU-kynnysarvon ja hankintamenettelynä käytetään hankintalain 34 §:ssä tarkoitettua neuvottelumenettelyä. Hankintailmoitus on julkaistu HILMA:ssa pp.kk.vvvv.

# Hankintayksikkö ja yhteyshenkilö

Kuntalan tilapalvelukeskus

Kauppakatu 1A, 00000 Kuntala

Yhteyshenkilö: rakennuspäällikkö Raimo Rakennuttaja

Puhelin 555 123 456, sähköposti: raimo.rakennuttaja@kuntala.fi

Kuntala on kunta Länsi-Suomessa. Kunnan rakennuttamisesta vastaa tilapalvelukeskus.

# Hankinnan kohde ja hanke

## Hanke

Tämän tarjouspyynnön kohteena oleva toimeksianto liittyy Virastotien Toimistokeskuksen korjausrakennushankkeeseen. Toimistokeskus on vuonna 1982 valmistunut kunnan omistuksessa ja käytössä oleva toimistorakennus. Rakennukseen tullaan toteuttamaan peruskorjaus vuosien 2017-2018 aikana. Rakennus on kokonaisuudessaan poissa käytöstä peruskorjauksen aikana. Rakennuksen pinta-ala on 3200 brm2.

Hankkeen ja sen suunnitellun toteutuksen tarkempi yksilöinti on esitetty seuraavissa tämän tarjouspyynnön liitteissä:

* Liite 1: ”Tarveselvitys”
* Liite 2 ”Alustava hankesuunnitelma”

Liitteissä 1 & 2 on kuvattu rakennuksen nykytila ja peruskorjauksen keskeiset tavoitteet sekä aikataulu.

Hankkeessa painotetaan rakennuksen energiatehokkuutta ja hanke toteutetaan Kuntalan matalaenergiasuunnitelman asettamissa rajoissa (liite 3 ”Kuntalan matalaenergiasuunnitelma rakentamisessa”).

## Hankinnan kohde

Hankinnan kohteena on tämän tarjouspyynnön kohdassa 2.1 esitetyn peruskorjaushankkeen johtamis- ja rakennuttamistehtävät. Toimeksianto sisältää tämän tarjouspyynnön seuraavissa liitteissä esitetyt tehtävät:

* Liite 4: ”Hankkeen johtamisen ja rakennuttamisen tehtäväluettelo HJR12 (rajauksin ja merkittyine lisätehtävineen)” (Mahdollisten merkittyjen lisätehtävien osalta on yleisesti tarpeen esittää täsmentäviä tietoja tehtäväluetteloa täydentävillä asiakirjoilla)
* Liite 3 ” Kuntalan matalaenergiasuunnitelma rakentamisessa”
	+ Liitteessä kuvattu energialaskemien koordinointi
* VNA 205/2009 mukaiset
	+ Rakennuttajan työturvallisuustehtävät
	+ Toimiminen hankkeen turvallisuuskoordinaattorina
* Liite 1: ”Tarveselvitys”
* Liite 2: ”Alustava hankesuunnitelma”

Tiedossa olevia hankkeeseen liittyviä työturvallisuuteen vaikuttavia vaara- ja haittatekijöitä ovat:

* normaalit rakentamiseen liittyvät vaaratekijät
* purkutyö, asbestipurku

Toimeksiantoon sisältyy taloteknisen suunnitteluryhmän kilpailuttamisen koordinointi. Hankintamenettelynä tullaan käyttämään kilpailullista neuvottelumenettelyä. Kilpailutuksen tavoitteena on löytää parhaat ratkaisut rakennuksen talotekniselle toteutukselle. Kilpailutusta on kuvattu tarkemmin liitteessä 2 ”Alustava hankesuunnitelma”.

Hankkeen työkieli on suomi ja kaikki hankkeeseen liittyvä dokumentaatio toteutetaan suomenkielisenä, ellei toisin mainittu tai lainsäädännössä vaadittu.

# Hankintamenettely

Hankintamenettelynä käytetään hankintalain 34 §:ssä tarkoitettua neuvottelumenettelyä. Hankintayksikkö valitsee tarjoajaksi hyväksyttävät ehdokkaat osallistumishakemukset jättäneistä ehdokkaista. Tarjoajiksi hyväksytään kolme (3) ehdokasta, jollei soveltuvia ehdokkaita ole vähemmän.

Jos kohdissa 4.1–4.3 esitettyjen soveltuvuuden vähimmäisvaatimukset täyttäviä ehdokkaita on enemmän kuin 3, sovelletaan kohdassa 4.4 esitettyjä perusteita ehdokkaiden joukon rajaamiseen.

Hankintayksikkö pyytää tarjoajaksi valituilta toimittajilta alustavat tarjoukset ennen neuvotteluiden kutsumista. Alustavien tarjousten jättämisen määräajan päätyttyä hankintayksikkö kutsuu alustavan tarjouksen tehneet toimittajat neuvotteluihin, joiden tarkoituksena on täsmentää tarjouksia ja tarjouspyyntöä (liite 9 ”Alustava neuvottelukutsu”). Vaihtoehtoisesti hankintayksikkö voi vertailla tarjouksen ja valita toimittajan alustavien tarjousten perusteella järjestämättä neuvotteluja. Alustavat tarjoukset ovat siis sitovia.

Jos hankintayksikkö kutsuu tarjoajat neuvotteluihin, neuvottelukierroksia pidetään lähtökohtaisesti yksi eli kunkin tarjoajan kanssa neuvotellaan kerran, jonka jälkeen hankintayksikkö pyytää neuvottelujen perusteella päivitetyllä tarjouspyynnöllä lopulliset tarjoukset. Hankintayksikkö pidättää mahdollisuuden tarpeen vaatiessa järjestää useamman kuin yhden neuvottelukierroksen. Tällöin hankintayksikkö pyytää neuvottelukierrosten välillä neuvottelujen perusteella päivitetyllä tarjouspyynnöllä päivitetyt tarjoukset.

# Osallistumisvaatimukset

Toimittaja suljetaan pois tarjouskilpailusta, jos sitä koskee jokin hankintalain 80 §:n pakollinen poissulkemisperuste. Toimittaja voidaan sulkea pois tarjouskilpailusta, jos sitä koskee jokin hankintalain 81 §:n harkinnanvarainen poissulkemisperuste.

Toimittajan tulee täyttää kohdissa 4.1–4.3 esitetyt toimittajan soveltuvuutta koskevat vähimmäisvaatimukset.

Toimittajan tulee alustavana näyttönä esittää täytetty hankintayksikön esitäyttämä Yhteinen eurooppalainen hankinta-asiakirja ESPD (liite 5) siitä, ettei sitä rasita hankintalain 80 tai 81 §:ssä tarkoitetut pakolliset ja harkinnanvaraiset poissulkemisperusteet ja, että se täyttää hankintayksikön tässä tarjouspyynnössä esittämät soveltuvuuden vähimmäisvaatimukset (esitetty kohdissa 4.1–4.3).

Valitun toimittajan tulee ennen hankintasopimuksen tekemistä osoittaa Yhteisen eurooppalaisen hankinta-asiakirjan paikkansapitävyys liitteessä 6 ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista” tarkoitetuilla todistuksilla ja selvityksillä.

Toimittajan ja sen alihankkijoiden tulee täyttää tilaajavastuulain 5 §:n mukaiset vaatimukset. Vaatimusten täyttyminen selvitetään ennen hankintasopimuksen tekemistä tilaajavastuulain 5 §:ssä tarkoitetuin todistuksin ja selvityksin.

## Oikeus harjoittaa ammatti- ja elinkeinotoimintaa

Toimittajalla tulee olla oikeus harjoittaa ammatti- tai elinkeinotoimintaa sijoittumismaassaan.

Vaatimusten täyttymisen ja ESPD:n paikkansapitävyyden osoittamiseksi valitun toimittajan tulee toimittaa ennen hankintasopimuksen tekemistä hankintayksikölle jokin seuraavista:

* Rekisteriote siitä, että toimittaja on rekisteröity ammatti- tai elinkeinorekisteriin
* Valaehtoinen ilmoitus tai todistus siitä, että toimittaja harjoittaa elinkeinotoimintaa
* Toimilupa tai järjestön jäsenyyttä koskeva todistus siitä, että toimittaja on oikeutettu palvelun tarjoamiseen sijoittumismaassaan

## Vaatimukset taloudellisesta ja rahoituksellisesta tilanteesta

Toimittajan tulee täyttää seuraavat taloudellista ja rahoituksellista tilannetta koskevat vaatimukset:

* Toimittajalla tulee olla voimassa oleva konsulttivastuuvakuutus, joka kattaa vähintään toimeksiannon palkkion KSE 2013 kohdan 3.2.3 mukaisesti
* Toimittajan viimeisimmän kokonaisen tilikauden liikevaihdon tulee olla vähintään x kertaa hankinnan ennakoidun arvon suuruinen (hankintalain mukaisesti vaadittava vähimmäisliikevaihto voi olla enintään 2 kertaa hankinnan ennakoidun arvon suuruinen)
	+ Hankinnan ennakoitu arvo on esitetty hankintailmoituksessa

## Vaatimukset tekniselle suorituskyvylle ja ammatilliselle pätevyydelle

Toimittajan tulee täyttää seuraavat teknistä suorituskykyä ja ammatillista pätevyyttä koskevat vaatimukset:

* Toimittajalla tulee olla vähintään x kpl saman toimialan ja vähintään saman suuruusluokan referenssiä viimeisen x vuoden ajalta. Saman toimialan ja vähintään saman suurusluokan referenssiksi katsotaan rakennuttamistehtävät korjausrakentamiskohteissa, joiden pääasiallinen käyttötarkoitus on työskentely- tai toimistotilat ja joiden kokonaiskustannusarvio on ollut yli x milj. € (alv. 0 %). (hankintalain liitteen D mukaisesti, referenssejä voidaan huomioida 3 vuoden ajalta, ellei riittävän kilpailun varmistamiseksi ole tarpeen käyttää pidempää aikaväliä)
* Toimittajalla tulee ulkoisesti sertifioitu toiminta- ja laadunhallintajärjestelmä
	+ Esimerkiksi RALA-sertifiointi, ISO 9001:2008 tai vastaava

Referenssin voimassaoloajan katsotaan alkavan viimeistään takuuajan päättymisestä. (Hankintayksikkö voi määrittää myös muun ajankohdan, jolloin referenssin voimassaoloajan katsotaan alkavan)

Tarjouksessa nimettävällä projektipäälliköllä tulee olla voimassa oleva RAP- tai vastaava pätevyys.

## Vähimmäisvaatimukset täyttävien ehdokkaiden valinta

Jos vähimmäisvaatimukset täyttäviä ehdokkaita on enemmän kuin hankintailmoituksessa esitetty enimmäismäärä, valitaan tarjoajaksi hyväksyttävät ehdokkaat seuraavin perustein:

1. Kohdassa 4.3 tarkoitettujen referenssien määrä niiltä osin kuin se ylittää asetetun vähimmäisvaatimuksen

(Vähimmäisvaatimukset täyttävien ehdokkaiden valinnassa tulee käyttää vähimmäisvaatimuksista poikkeavia tai ne ylittäviä vertailuperusteita)

# Tarjouksen sisältö ja jättäminen

## Tarjouksen sisältöohje

Tarjous laaditaan hankintayksikön kilpailutusjärjestelmässä. Tarjous liitteineen on tehtävä kirjallisesti suomen kielellä hankintayksikön kilpailutusjärjestelmässä pyydetyllä tavalla eriteltynä. Tarjouksen tulee sisältää ne selvitykset ja todistukset, jotka on pyydetty liittämään tarjoukseen tässä tarjouspyynnössä ja hankintayksikön kilpailutusjärjestelmän tarjouslomakkeessa tai on pyydetty toimittamaan erikseen esitetyssä määräajassa. Selvityksien tai todistuksien osalta puutteelliset tarjoukset hylätään tarjouspyynnön vastaisina.

Tarjous ei saa olla ehdollinen eikä tarjoajalla ei ole mahdollisuutta esittää omia sopimusehtoja. Tarjoajan lisäämiä sopimusehtoja sisältävät tarjoukset hylätään tarjouspyynnön vastaisina.

Osatarjouksia tai vaihtoehtoisia tarjouksia ei hyväksytä. (Hankintayksikkö voi esittää myös hyväksyvänsä vaihtoehtoiset tarjoukset ja/tai osatarjoukset. Osatarjoukset hyväksyttäessä hankintayksikön tulee esittää, kuinka hankinta on jaettu osiin.)

Tarjouksen tulee olla voimassa vähintään x kuukautta tarjousten jättämisen määräajan umpeutumisesta.

## Tarjoukseen laadittavat liitteet

Tarjoukseen liitettäväksi tulee laatia:

* Projektisuunnitelma, joka sisältää esityksen yleisestä projektisuunnitelmasta, tunnistetuista riskeistä ja varmistavista toimenpiteistä ja alustavan suunnitelman toimeksiannon henkilöresursoinnista
	+ Projektisuunnitelman enimmäispituus on x sivua (fontti Arial, fonttikoko 12 pt.)
	+ Mikäli tarjoajan esittämä projektisuunnitelma pituus on yli x sivua, vain projektisuunnitelman ensimmäiset x sivua huomioidaan tarjouksen arvioinnissa

Luettelo muista tarjoukseen liitettävistä asiakirjoista on esitetty liitteessä 6.

## Tarjouksessa nimettävät henkilöt

Tarjouksessa tulee esittää yhteyshenkilö, johon hankintayksikkö on yhteydessä menettelyn aikana. Toimittajan tulee nimetä tarjouksessaan myös sopimusvastuuhenkilö.

Tarjouksessa tulee nimetä seuraavat toimeksiannon suorittamiseen osallistuvat henkilöt:

* projektipäällikkö; ja
* projektihenkilö

Nimettyjä henkilöitä ei saa vaihtaa toimeksiannon aikana ilman hankintayksikön kirjallista suostumusta.

Seuraaville tarjouksessa nimetyille henkilöille tulee esittää varahenkilöt:

* projektipäällikkö; ja
* projektihenkilö

Kuhunkin tehtävään esitetty varahenkilö on ensisijainen korvaava henkilö nimettyä henkilöä vaihdettaessa. Esitettävän varahenkilön tulee täyttää samat vähimmäisvaatimukset, jotka on esitetty henkilölle, jota varahenkilö tarvittaessa korvaa. Jos nimettyyn henkilöön liittyviä ominaisuuksia käytetään tarjousten arviointiperusteena, tulee varahenkilön olla liitteen 7 ”Arviointiperusteet” mukaisesti arvioitaessa vähintään samaa tasoa. Varahenkilön ei tarvitse olla osa esitettyä projektihenkilöstöä. Nimettyä henkilöä ei saa korvata varahenkilöllä toimeksiannon aikana ilman hankintayksikön kirjallista suostumusta.

Nimettyjen henkilöiden osalta arviointia varten toimitettavat asiakirjat on esitetty liitteessä 6.

## Tarjousten julkisuus

Hankintayksikön asiakirjojen julkisuuteen ja asianosaisten tiedonsaantioikeuteen sovelletaan viranomaisten julkisuudesta annettua lakia (621/1999).

Hankintapäätös ja sen liitteet ovat julkisia päätöksen allekirjoituksen jälkeen. Muut hankinta-asiakirjat ovat julkisia sopimuksen tekemisen jälkeen. Jos tarjoajan mielestä jokin osa tarjousta sisältää liikesalaisuuksia on tarjoajan merkittävä nämä tiedot kilpailutusjärjestelmässä salaisiksi. Hankintayksikkö harkitsee, ovatko liikesalaisuuksiksi esitetyt asiat lain mukaan salassa pidettäviä. Julkisuuslain mukaisesti tieto tarjouksen vertailusta käytetystä kokonaishinnasta ei ole liikesalaisuutena pidettävä asia.

## Alikonsulttien käyttäminen

Hankintasopimuksen toteuttamisessa on mahdollista käyttää alikonsultteja, jotka täydentävät toimittajan omia resursseja. Liitteessä 4 ”Hankkeen johtamisen ja rakennuttamisen tehtäväluettelo HJR12 (rajauksin ja merkittyine lisätehtävineen)” on merkitty ne tehtävät, jotka toimittajan on hoidettava omin resurssein ja joita ei voida siirtää alihankintana toisaalle.

Käytettävät alikonsultit tulee hyväksyttää ennen alikonsultin työn alkamista. Alihankkijoiden ilmoittaminen ei rajoita pääasiallisen tarjoajan vastuuta hankinnan toteuttamisesta.

Hankintayksiköllä on oikeus vaatia toimittajaa korvaamaan ja toimittajalla velvollisuus korvata alikonsultti toisella alikonsultilla, jos toimittajan esittämää alikonsulttia rasittaa jokin hankintalain 80 §:ssä tarkoitettu pakollinen poissulkemisperuste tai 81 §:ssä tarkoitettu harkinnanvarainen poissulkemisperuste.

Mahdollisten alikonsulttien palkkioiden tulee sisältyä toimittajan tarjoukseen ja niiden laskutus tapahtuu pääasiallisen toimittajan kautta. Alikonsulttien työn tulee sisältyä tarjoushintaan. Alikonsultin suorittamista töistä ei makseta erillistä laskutuslisää eikä alihankintana tehtyyn työhön lisätä katetta.

## Tarjouksen jättäminen

Tarjous tulee jättää hankintayksikön sähköisessä kilpailutusjärjestelmässä osoitteessa www.kuntalankilpailuttamisportaali.fi pp.kk.vvvv klo hh:mm mennessä. Tarjous jätetään kilpailutusjärjestelmässä lomakepohjaisesti ja pyydetyin liiteasiakirjoin. Tarjousten jättäminen ei ole mahdollista tarjousajan päättymisen jälkeen.

Kukin toimittaja on oikeutettu tekemään yhden tarjouksen. Jos toimittaja tehnyt rinnakkaisia tarjouksia, otetaan vertailuun mukaan ainoastaan viimeisimpänä saapunut tarjous. Sama toimittaja voi toimia alikonsulttina useammassa tarjouksessa.

# Tarjousten käsittely

Tarjousajan päätyttyä hankintayksikkö käsittelee saapuneet tarjoukset dokumentoidusti. Tarjousten käsittely sisältää seuraavat vaiheet:

1. Tarjousten avaaminen tarjousajan päätyttyä
2. Tarjousten tarjouspyynnönmukaisuuden tarkistaminen
3. Tarjousten arviointi ja vertailu kohdassa 6.1 esitetyin kokonaistaloudellisen edullisuuden perusteiden mukaisesti.
4. Poissulkemisen edellytysten ja soveltuvuusvaatimuksen täyttymisen selvittäminen valitulta tarjoajalta, ellei selvitetty aiemmassa vaiheessa hankintamenettelyä

## Kokonaistaloudellisesti edullisimman tarjouksen valinta

Kokonaistaloudellisen edullisuuden perusteena käytetään parasta hinta-laatusuhdetta. Vertailuperusteiden suhteellinen painotus on seuraava:

|  |  |
| --- | --- |
| **Vertailuperuste** | **Painotus** |
| Kokonaishinta | 35-45 % |
| Projektipäällikön kokemus, koulutus ja referenssit | 25-35 % |
| Projektihenkilön kokemus, koulutus ja referenssit | 15-25 % |
| Projektisuunnitelma | 10-20 % |

Parhaan hinta-laatu suhteen tarkemmat arviointiperiaatteet on esitetty liitteessä 7 ”Arviointiperusteet”. Arviointia varten toimitettavat asiakirjat on esitetty liitteessä 6 ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista”.

## Tarjousten hylkääminen

Tarjous voidaan sulkea pois tarjouskilpailusta, mikäli se ei ole tämän tarjouspyynnön mukainen. Hankintayksikkö on velvollinen hylkäämään tarjouksen tarjouspyynnön vastaisena, jos tarjouksessa on sellainen virhe tai puute, joka estää tarjouksen tasapuolisen vertailun muiden tarjouspyynnön mukaisten tarjousten kanssa.

Tarjouksen hylkääminen voi perustua myös suoraan lainsäädännöstä tai oikeuskäytännöstä ilmeneviin sellaisiin seikkoihin, joita ei ole erikseen esitetty tässä tarjouspyynnössä.

# Sopimusehdot

(Sopimusehtoihin liittyvät asiat on suositeltavaa esittää vain yhdessä asiakirjassa ristiriitojen välttämiseksi. Tässä esimerkissä joitain sopimusehtoja on esitetty esimerkinomaisesti tarjouspyyntöön kirjattuina vaikka tarjouspyynnön liitteeksi on merkitty ”Konsulttisopimuksen luonnos”.)

## Sopimus

Ennen sopimuksen allekirjoitusta valitun toimittajan kanssa pidetään sopimuskatselmus, jossa käydään läpi ja tarkennetaan tarjoukseen, toimeksiannon suorittamiseen, aikatauluun ja vastuisiin liittyvät asiat.

Toimeksiannon suorittamisesta laaditaan erillinen konsulttisopimus (Liite 8) noudattaen Konsulttitoiminnan yleisiä sopimusehtoja KSE 2013 (RT 13–11143). Sopimukseen liitetään tämä tarjouspyyntö liitteineen sekä tarjous liitteineen. Sopimuksentekovaiheessa sopimukseen voidaan tehdä vain sellaisia kirjauksia, jotka eivät muuta hankinnan kokonaistaloudellista edullisuutta.

Toimeksiannossa noudatetaan seuraavia sopimusasiakirjoja seuraavassa järjestyksessä Konsulttitoiminnan yleisten sopimusehtojen KSE 2013 kohdan 9.1 mukaisesti:

1. Konsulttisopimus
	1. Sopimuskatselmuksen pöytäkirja
	2. Maksuerätaulukko ja tuntiveloitushinnasto
2. Tarjouspyyntö liitteineen
3. Konsulttitoiminnan yleiset sopimusehdot KSE 2013
4. Tarjous liitteineen

Ennen sopimuksen tekemistä valitun toimittajan tulee osoittaa lainmukaisin todistuksin ja selvityksin, että se täyttää tilaajavastuulain mukaiset vaatimukset.

Sopimus syntyy vasta sopimuksen allekirjoittamisella.

## Veloitusperusteet

Työn veloitusperusteena käytetään KSE 2013 kohdassa 5.2.1 tarkoitettua kokonaispalkkiota. Hintatarjouksessa tulee ilmoittaa euroina ilman arvonlisäveroa kokonaispalkkio ja henkilöryhmien tuntiveloitushinnat SKOL-luokituksen mukaisesti. Tuntiveloitushinnat tulee ilmoittaa KSE 2013 kohdassa 5.2.3 tarkoitettuna aikapalkkiona henkilöryhmittäin. Mahdollisista muutos- ja lisätöistä sovitaan aina etukäteen ja ne laskutetaan hintatarjouksessa ilmoitettuihin tuntiveloitushintoihin perustuen. Kokonaispalkkio laskutetaan sopimusta tehtäessä vahvistettavan maksuerätaulukon mukaisesti. Maksuerätaulukon laadinnassa noudatetaan ohjeellisesti seuraavia prosenttijakaumia hankkeen eri vaiheiden mukaisesti:

|  |  |
| --- | --- |
| **Vaihe** | **%** |
| Hankesuunnittelu | 5-15 % |
| Suunnittelun valmistelu | 5-10 % |
| Ehdotussuunnittelu | 5-15 % |
| Luonnossuunnittelu | 5-15 % |
| Rakennuslupatehtävät | 5-15 % |
| Toteutussuunnittelu | 20-30 % |
| Rakennusaikaiset tehtävät | 20-30 % |

# Lisätiedot

Hankintaa koskevat kysymykset tulee esittää hankintayksikön kilpailutusjärjestämässä. Kysymykset tulee esittää pp.kk.vvvv klo hh:mm mennessä. Kaikkiin kysymyksiin tullaan vastaamaan pp.kk.vvvv klo hh:mm mennessä ja kysymykset vastauksineen julkaistaan kilpailutusjärjestelmässä. Hankintayksikö julkaisee mahdolliset lisäkirjeet kilpailutusjärjestelmässä.

Kilpailutusjärjestelmän käyttöön liittyvissä kysymyksissä tulee olla yhteydessä kohdassa 2 esitettyyn yhteyshenkilöön sähköpostitse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Allekirjoitus ja nimenselvennys

PVM pp.kk.vvvv, Kuntala

# Liitteet

* Liite 1 ”Tarveselvitys”
* Liite 2 ”Alustava hankesuunnitelma”
* Liite 3 ”Kuntalan matalaenergiasuunnitelma rakentamisessa”
* Liite 4 ”Hankkeen johtamisen ja rakennuttamisen tehtäväluettelo HJR12 (rajauksin ja merkittyine lisätehtävineen)”
* Liite 5 ”Yhteinen eurooppalainen hankinta-asiakirja” (hankintayksikön esitäyttämä)
* Liite 6 ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista”
* Liite 7 ”Arviointiperusteet”
* Liite 8 ”Konsulttisopimuksen luonnos”
* Liite 9 ”Alustava neuvottelukutsu”